Aktus algab hümniga. Aule sõnavõtt.

Muusikakooli koor. „MEIE“

9. klass kannab ette teksti, kuidas 23. ja 24. veebruaril 1918 iseseisvust kuulutati. Idee on see, et Tallinna „mehed“ ja Pärnu „mehed“ vaidlevad, kellel on ikka tähtsam ja suurem osa iseseisvuse väljakuulutamisel.

Käimas oli Esimene Maailmasõda. 1917. aastal olid toimunud Venemaal pöördelised sündmused: Veebruarirevolutsioon ja Oktoobrirevolutsioon. Ka Eestis said võimule enamlased. Nõukogude võim püsis Eestis 1918. aasta [24. veebruarini](https://et.wikipedia.org/wiki/24._veebruar), mil Saksamaa okupeeris Eesti ja sündis Eesti Vabariik. Eesti Vabariigi sünnipäevaks peetaksegi 24. veebruari, mil Tallinnas kuulutati välja Eesti Vabariik. Mis juhtus tol ajal aga tegelikult? Kuidas toimus Eesti iseseisvuse väljakuulutamine? Mida plaaniti ja mida tehti, mis toimus Pärnus, mis Tallinnas?

Teated Saksa vägede edasiliikumisest 1918. a veebruaris kinnitasid rahvuslike jõudude kartusi, et Eesti okupeeritakse sakslaste poolt. Samas alustasid võimulolevad enamlased ettevalmistusi Eestist põgenemiseks. Nii tekkis lühike võimuvaakum ja seda üürikest aega otsustati kasutada Eesti Vabariigi väljakuulutamiseks.

Päästekomitee kavandas algul omariikluse välja kuulutada 21. veebruaril Haapsalus. Plaan ei õnnestunud, sest juba varahommikul langes linn Saksa vägede kätte.

Seejärel otsis Päästekomitee võimalusi Eesti iseseisvus välja kuulutada Tartus, kus võis toetuda rahvuslikult meelestatud Eesti Tagavarapataljonile. Tartus langes Nõukogude võim 20. veebruari hilisõhtul-öösel, aga Tallinnas seda ei teatud. Tartu raekoja torni heisati Eesti Üliõpilaste Seltsilt laenatud trikoloor ja pikema vaheaja järel ilmus taas Postimees. Seega soodne pinnas iseseisvuse väljakuulutamiseks oli olemas, aga polnud tegelasi Tallinnast.

22. veebruaril tehti pealinnas Tartusse sõiduks vajalikke ettevalmistusi - organiseeriti usaldusväärne transport. Voldemar Päts olevat koguni Vilmsi ja Konikut pisut grimeerinud, et enamlaste patrullid neid ära ei tunneks. Paraku ebaõnnestus seegi missioon, sest sakslaste lähenemisest kindlaid andmeid saanud enamlased tugevdasid patrulle ning kontrollisid kõiki sõidukeid. Päästekomitee mehed Tallinnast välja ei pääsenud.

Meel oli kõigil halb. Järgnevalt peeti vajalikuks iseseisvusmanifest saata laiali mitmesse linna (Tartu, Pärnu, Viljandi, Paide) lootusega, et kusagil õnnestub nii omariiklusest teada anda.

23. veebruari veetsid Päästekomitee liikmed Tallinnas konspiratiivkorteris. Tekkis omapärane plaan kuulutada Eesti iseseisvus välja 24. veebruari pealelõunal Estonias toimuva etenduse vaheajal. Selleks pidi Jüri Vilms sisenema tagaukse kaudu teatrisse ning lavalt manifesti rahvale ette lugema. Loodeti ennekõike ootamatusele ja üllatusefektile. Enamlased aga keelasid avalikud üritused, sh teatrietendused ja see plaan jäi ellu viimata.

Nii jäid Päästekomitee liikmed laupäeva, 23. veebruari õhtul lausa tegevusetuks: kõik nende katsed Eesti omariiklus välja kuulutada olid luhtunud ning võimalused piiramisseisukorras midagi ette võtta muutusid veelgi ahtamaks.

Mis toimus nendel päevadel aga Pärnus? 22. veebruari hommikul võtsid rahvuslikud väeosad Pärnus võimu üle, sest nõukogude asutused ja Vene väeosad lahkusid kiiruga linnast. Samal õhtul toimus Endla teatris rahvakoosolek, kus arutati uut olukorda. Kohalike tegelaste kõrval esines Tallinnast saabunud Maanõukogu liige August Jürimaa, andes ülevaate sündmusest pealinnas ja rääkides ka iseseisvusmanifestist.

23. veebruaril jõudis Pärnusse Eesti Ajutise Maavalitsuse asjadevalitseja Jaan Soop, kaasas kaks eksemplari iseseisvusmanifesti. Järgnevalt korraldati kohalikus trükikojas manifesti trükk ja enam-vähem samal ajal koguneti Eesti Demokraatliku Erakonna Pärnu osakonna juhi Jaan Karu korterisse, kus lepiti kokku edasine tegevusplaan.

23. veebruari õhtupoolikul kleebiti iseseisvusmanifest Pärnus üles ning algusega kell 20 toimus Pärnus Endla teatri rõdult Eesti iseseisvuse manifesti ettelugemine.

Teatri katusel lehvis sinimustvalge lipp ja 31-aastane advokaat Hugo Kuusner luges manifesti ette: «tõrvikute loites ja häälekõvendaja puudusel nii valjult ja kuuldavalt, kuidas haiged kopsud võtsid». Seejärel lauldi üheskoos «Mu isamaa, mu õnn ja rõõm», lasti aupauke, hõisati ja pilluti õhku mütse.

3. klassi ansambel: «Mu isamaa, mu õnn ja rõõm»

24. veebruar oli pühapäev. Pärnu oli lipuehteis, hommikupoole toimus Pärnus Eesti pataljoni roodude ja komandode rongkäik. Seda võib pidada esimeseks kaitseväe paraadiks Eesti Vabariigi ajaloos. Enne rongkäiku toimus veel kõnekoosolek ning üliõpilane Oskar Kask heiskas Endla lipuvardasse rahvuslipu. Manifestatsioonis osalesid ka Pärnu organisatsioonide ja ühenduste liikmed, Endla teatri juurest liiguti läbi linna raekoja ette, kus jätkus kõnekoosolek.

Rongkäigu järel koguneti raekotta, kus koostati «Akt Eesti demokraatliku vabariigi väljakuulutamise kohta Pärnu linnas». Aktis anti ülalkirjeldatud sündmuste ülevaade ning «ülemal toodud tõsiolusid» kinnitati oma allkirjadega. See on ainulaadne dokument vabariigi väljakuulutamise kohta.

25. veebruari varahommikul jõudsid Saksa väed Pärnusse. Neile läksid vastu Maanõukogu liikmed, teatades sakslastele Eesti iseseisvusest ja erapooletusest käimasolevas Saksa-Vene sõjas. Sakslased muidugi uut riiki ei tunnustanud.

24. veebruaril võtsid rahvuslikult meelestatud jõud ka Tallinnas võimu üle. Manifesti trükkimine algas Päevalehe trükikojas mitmete raskustega alles 24. veebruari pealelõunal ning esimesed paarkümmend eksemplari tulid käsipressi alt välja umbes kella viie paiku ja seejärel hakati neid kesklinnas üles kleepima.

24. veebruari pealelõunal sõitsid Päästekomitee liikmed Päts ja Vilms Riigipanga (praegune Eesti Pank) juurde. Pangahoone kujunes Eestimaa Päästmise Komitee residentsiks, seal anti välja esimesed päevakäsud ning jagati muid korraldusi.

Nii polnudki 24. veebruaril Tallinnas ei suurt pidulikkust, ei «väljakuulutamist» ega ka mitte allkirjastatud riiklikku akti.

24. veebruari hilisõhtul sõitis Balti jaamast Eesti Ajutise Valitsuse volitusel delegatsioon pealetungivatele Saksa vägedele vastu. Saue mõisas toimunud läbirääkimistel saavutati kokkulepe, et Saksa väed ei sisene pealinna enne 25. veebruari pealelõunat.

Nii ongi näha päris suurt vahet, mis toimus Pärnus ja mis Tallinnas. Pärnus loeti manifest pidulikult ette ning koostati akt Eesti Vabariigi väljakuulutamise kohta. See on ainus dokument, mis kajastab iseseisvuse väljakuulutamist. Tallinnas algas manifesti üleskleepimine 24. veebruari õhtupoole ja see loeti esmakordselt pealinnas ette 25. veebruari hommikul. Vastavalt Päästekomitee päevakäsule peeti siis koolides pidulikke aktusi ning kirikutes jumalateenistusi. Jumalateenistused toimusid ainult eesti kogudustes, Jaani ja Kaarli kirikus. Saksa koguduste õpetajad ei korraldanud jumalateenistust, ettekäändega, et manifest ei ole tõlgitud saksa keelde. See oli mõistagi otsitud põhjus, sest siinsed baltisakslased ei tahtnud mingist Eesti Vabariigist kuuldagi.

25. veebruari keskpäeval toimus pealinnas sõjaväeparaad. Enne selle algust luges Tallinna Peetri Reaalkooli trepilt Päästekomitee poolt ametisse nimetatud Ajutise Valitsuse peaminister Konstantin Päts ka ise Reaalkooli ette kogunenud rahvale ette manifesti. Paraadi järel jõudsid pealetungivate sakslaste eelüksused kesklinna.

Küll on aga 24. veebruari sündmused pealinnas: Päästekomitee tegevus ja selle päevakäsud, Eesti Ajutise Valitsuse moodustamine jms olnud aluseks järgnevatele Eesti riiklust loovatele aktidele ja andsid kohe rõhuasetuse, et just 24. veebruarist sai Eesti Vabariigi sünnipäev.

………..: Iseseisvuse väljakuulutamise seisukohast on Pärnu ikka olulisem!

…………: Kuidas? Juhtimine kais ju ikkagi Tallinnast!

…………: Pärnus aga tegutseti!

Annaliisa 3.kl: Mehed, mis te vaidlete, oluline on see, et Eesti iseseisvus välja kuulutati. Lugege hoopis see manifest ette!

**Manifest kõigile Eestimaa rahvastele**

Eesti rahvas ei ole aastasadade jooksul kaotanud tungi iseseisvuse järele. Põlvest põlve on temas kestnud salajane lootus, et hoolimata pimedast orjaööst ja võõraste rahvaste vägivallavalitsusest veel kord Eestis aeg tuleb, mil "kõik piirud kahel otsal lausa löövad lõkendama" ja et "kord Kalev koju jõuab oma lastel õnne tooma".

**Nüüd on see aeg käes.**

Ennekuulmata rahvaste heitlus on Vene tsaaririigi pehastanud alustoed põhjani purustanud. Üle Sarmatia lagendiku laiutab end hävitav korralagedus, ähvardades oma alla matta kõiki rahvaid, kes endise Vene riigi piirides asuvad. Lääne poolt lähenevad Saksamaa võidukad väed, et Venemaa pärandusest omale osa nõuda ja kõige pealt just Balti mere rannamaid oma alla võtta.

Sel saatuslikul tunnil on Eesti Maapäev kui maa ja rahva seaduslik esitaja, ühemeelsele otsusele jõudes rahvavalitsuse alusel seisvate Eesti poliitiliste parteidega ja organisatsioonidega, toetades rahvaste enese määramise õiguse peale, tarvilikuks tunnistanud Eesti maa ja rahva saatuse määramiseks järgmisi otsustavaid samme astuda:

 **EESTIMAA tema ajaloolistes ja etnograafilistes piirides, kuulutatakse tänasest peale**

**ISESEISVAKS DEMOKRATLISEKS VABARIIGIKS.**

Iseseisva Eesti vabariigi piiridesse kuuluvad: Harjumaa, Läänemaa, Järvamaa, Virumaa ühes Narva linna ja tema ümbruskonnaga, Tartumaa, Võrumaa, Viljandimaa ja Pärnumaa ühes Lääne mere saartega - Saare-, Hiiu- ja Muhumaaga ja teistega, kus Eesti rahvas suures enamikus põliselt asumas. Vabariigi piiride lõpulik kindlaksmääramine Lätimaa ja Vene riigi piiriäärsetes maakohtades sünnib rahvahääletamise teel, kui praegune ilmasõda lõppenud.

Eeltähendatud maakohtades on ainsamaks kõrgemaks ja korraldavaks võimuks Eesti Maapäeva poolt loodud rahvavõim **Eestimaa Päästmise Komitee** näol.

Kõigi naaberriikide ja rahvaste vastu tahab Eesti vabariik täielikku poliitilist erapooletust pidada, ja loodab ühtlasi kindlaste, et tema erapooletus nende poolt niisama ka täieliku erapooletusega vastatakse.

**Eesti sõjavägi** vähendatakse selle määrani, mis sisemise korra alalhoidmiseks tarvilik. Eesti sõjamehed, kes Vene vägedes teenivad, kutsutakse koju ja demobiliseeritakse.

Kuni **Eesti Asutav Kogu**, kes üleüldise, otsekohese, salajase ja proportsionaalse hääletamise põhjal kokku astub, maa valtsemise korra lõpulikult kindlaks määrab, jääb kõik valitsemise ja seaduseandmise võim Eesti Maapäeva ja selle poolt loodud Eesti Ajutise Valitsuse kätte, kes oma tegevuses **järgmiste juhtmõtete** järele peab käima:

1. Kõik Eesti vabariigi kodanikud, usu, rahvuse ja poliitilise ilmavaate peale vaatamata, leiavad ühtlast kaitset vabariigi seaduste ja kohtute ees.

2. Vabariigi piirides elavatele rahvuslistele vähemustele, venelastele, sakslastele, rootslastele, juutidele ja teistele kindlustatakse nende rahvuskulturilised autonomia õigused.

3. Kõik kodanikuvabadused, sõna-, trüki-, usu-, koosolekute-, ühisuste-, liitude- ja streikidevabadused, niisama isiku ja kodukolde puutumatus peavad kogu Eesti riigi piirides vääramata maksma seaduste alusel, mida valitsus viibimata peab välja töötama.

4. Ajutisele valitsusele tehtakse ülesandeks viibimata kohtuasutusi sisse seada kodanikkude julgeoleku kaitseks. Kõik poliitilised vangid tulevad otsekohe vabastada.

5. Linna- ja maakonna- ja vallaomavalitsuse asutused kutsutakse viibimata oma vägivaldselt katkestatud tööd jätkama.

6. Omavalitsuse all seisev rahvamiilits tuleb avaliku korra alalhoidmiseks otsekohe elusse kutsuda, niisama ka kodanikkude enesekaitse organisatsioonid linnades ja maal.

7. Ajutisele Valitsusele tehtakse ülesandeks viibimata seaduse-eelnõu välja töötada maaküsimuse, töölisteküsimuse, toitlusasjanduse ja rahaasjanduse küsimuste lahendamiseks laialistel demokratilistel alustel.

E e s t i ! Sa seisad lootusrikka tuleviku lävel, kus sa vabalt ja iseseisvalt oma saatust võid määrata ja juhtida! Asu ehitama oma kodu, kus kord ja õigus valitseks, et olla ääriliseks liikmeks kulturarahvaste peres! Kõik kodumaa pojad ja tütred, ühinegem kui üks mees kodumaa ehitamise pühas töös! Meie esivanemate higi ja veri, mis selle maa eest valatud, nõuab seda, meie järeltulevad põlved kohustavad meid selleks.

Su üle Jumal valvagu
Ja võtku rohkest õnnista,
Mis iial ette võtad sa,
Mu kallis isamaa!

**Elagu iseseisev demokraatiline Eesti vabariik! Elagu rahvaste rahu!**

LAUL "Sind surmani" Alo Mattiisen/Jüri Leesment. Esitab Elsbet Muhu (7 kl)

Tunnustamine:

Jaanuar ja veebruar, sh loodusainete nädal, fotovõistlus, olümpiaadid, Metsalaul jne.

Tunnustamise ajal vahepeal laulud:

1. "Kel on laulud laulda" R. Rannap/H. Runnel. Esitab Hanna Allikas (5 kl).
2. "Aeg" Priit Pajusaar / Kaari Sillamaa. Esitab Hanna Allikas (5 kl).

Kontsert-aktuse lõpetab muusika:

1. "Proloog - epiloog" A. Mattiisen/ J. Leesment. Esitab 3 klassi ansambel.
2. Muusikakooli viiuldajate ansambel. (2 lugu)
3. „Eesti muld ja eesti süda“. Muusikakooli koor.
4. „Eesti lpp“. Muusikakooli koor (Aule: printida sõnad ning kogu saal võiks viimase salmi kaasa laulda).